钦定古今图书集成/理学汇编/经籍典/第150卷 > 崇文总目序 > 诗经类
## 钦定古今图书集成/理学汇编/经籍典/第150卷 > 崇文总目序 > 诗经类

昔孔子删古诗三千馀篇，取其三百一十一篇著于
《经》。秦楚之际亡其六。汉兴，《诗》分为四：一曰鲁人申公，
作《训诂》，号《鲁诗》；二曰齐人辕固生，作传，号《齐诗》；三曰
燕人韩婴，作《内外传》，号《韩诗》；四曰河间人毛公，作《故
训传》，号《毛诗》。三家并立学官，而毛以后出，至平帝时始列于学。其后马融、贾逵、郑众、康成之徒，皆发明毛
氏，其学遂盛。魏晋之间，齐、鲁之诗废绝，《韩诗》虽在而
益微，故毛氏独行，遂传至今。韩婴之书，至唐犹在，今
其存者十篇而已。《汉志》婴书五十篇，今但存其外传，
非婴传《诗》之详者，而其遗说时见于他书，与毛之义
绝异，而人亦不信。去圣既远，诵习各殊。至于考《风》《雅》
之变，正以知王政之兴衰，其善恶美刺，不可不察焉。